**Informatīvais ziņojums**

Par 2017. gada 19. jūnija Eiropas Savienības Vides ministru padomes sanāksmē izskatāmajiem jautājumiem

2017. gada 19. jūnijā notiks Eiropas Savienības (turpmāk – ES) Vides ministru padomes sanāksme (turpmāk – padomes sanāksme) Luksemburgā.

Padomes sanāksmes laikā plānots pieņemt Padomes secinājumus par ES Rīcības plānu dabai, cilvēkiem un ekonomikai, kā arī izskatīt progresa ziņojumu par leģislatīvo aktu priekšlikumiem attiecībā uz ES Emisijas tirdzniecības sistēmas (turpmāk – ES ETS) neaptvertajiem sektoriem.

**1. Padomes secinājumi par ES Rīcības plānu dabai, cilvēkiem un ekonomikai**–pieņemšana

Padomes secinājumu projekts (turpmāk – Secinājumu projekts) sagatavots par 2017. gada 27. aprīlī Eiropas Komisijas piedāvāto Rīcības plānu dabai, cilvēkiem un ekonomikai[[1]](#footnote-1) (turpmāk – Rīcības plāns), kas izstrādāts ņemot vērā Dzīvotņu direktīvas un Putnu direktīvas[[2]](#footnote-2) (turpmāk kopā – Dabas direktīvas) atbilstības pārbaudi[[3]](#footnote-3).

Rīcības plāns paredzēts Dabas direktīvu praktiskās īstenošanas uzlabošanai un ES Bioloģiskās daudzveidības stratēģijas[[4]](#footnote-4) mērķu sasniegšanai. Rīcības plānā, laikā no 2017. līdz 2019. gadam Eiropas Komisija paredz 15 darbības četrās prioritātēs:

1. pilnveidot norādes un zināšanas, uzlabot saskaņotību ar plašākiem sociālekonomiskiem mērķiem;
2. vairot politisko atbildību un stiprināt noteikumu ievērošanu;
3. stiprināt investīcijas Natura 2000 tīklā un uzlabot sinerģiju ar ES finansēšanas instrumentiem;
4. uzlabot saziņu un informēšanu, iesaistīt iedzīvotājus, ieinteresētās personas un kopienas.

**Latvijas viedoklis.** Latvija kopumā atbalsta Secinājumu projektu. Latvija uzskata, ka Dabas direktīvu ieviešanas pilnveidošanā būtiski ir tādi jautājumi kā 1) laba visu pušu sadarbība nacionālā mērogā, 2) direktīvu piemērošanas vadlīniju aktualizācija, 3) Kopējās Lauksaimniecības Politikas pozitīvā potenciāla izmantošana gan Natura 2000 teritorijās, gan ārpus tām un 4) dabas aizsardzības finansēšanas uzlabošana.

Latvijas nostāja iekļauta nacionālajā pozīcijā Nr. 1 „Eiropas Savienības Padomes Secinājumu projekts par Eiropas Savienības Rīcības plānu dabai, cilvēkiem un ekonomikai”, kuru apstiprinājis vides aizsardzības un reģionālās attīstības ministrs 2017. gada 5. jūnijā.

**2. ETS neaptvertie sektori**– progresa ziņojums

**-**Priekšlikums – Eiropas Parlamenta un Padomes Regula par saistošiem ikgadējiem siltumnīcefekta gāzu emisijas samazinājumiem, kas dalībvalstīm jāpanāk no 2021. līdz 2030. gadam nolūkā izveidot noturīgu Enerģētikas savienību un izpildīt Parīzes nolīgumā paredzētās saistības, un ar ko groza Eiropas Parlamenta un Padomes Regulu Nr. 525/2013 par mehānismu siltumnīcefekta gāzu emisiju pārraudzībai un ziņošanai un citas informācijas ziņošanai saistībā ar klimata pārmaiņām un

**-**Priekšlikums – Eiropas Parlamenta un Padomes Regula par zemes izmantošanā, zemes izmantošanas maiņā un mežsaimniecībā radušos siltumnīcefekta gāzu emisiju un piesaistījumu iekļaušanu klimata un enerģētikas politikas satvarā laikposmam līdz 2030. gadam un ar ko groza Eiropas Parlamenta un Padomes Regulu Nr. 525/2013 par mehānismu siltumnīcefekta gāzu emisiju pārraudzībai un ziņošanai un citas informācijas ziņošanai saistībā ar klimata pārmaiņām

EK 2016. gada 20. jūlijā publicēja tiesību aktu priekšlikumus par ES ETS neaptvertajiem sektoriem – Saistību pārdales regulas projektu (turpmāk – SPR projekts) un regulu, kas saistīta ar zemes izmantošanas jautājumu un mežsaimniecības sasaisti (turpmāk – ZIZIMM regulas projektu).

Maltas prezidentūras laikā līdz šim par SPR projektu ir notikušas 7 Padomes Vides darba grupas un par ZIZIMM regulas projektu ir notikušas 6 Padomes Vides darba grupas, kā arī viena Pastāvīgo pārstāvju komitejas I daļas (COREPER I) sanāksme (kā gatavošanās 19. jūnija Vides padomei). Šī ir vienīgā Vides padome, kad Maltas prezidentūras laikā tiek sniegta informācija ministriem par progresu ar SPR projektu un ZIZIMM regulas projektu.

Maltas prezidentūra prezentēja vairākas SPR projekta kompromisa redakcijas, kā arī piedāvāja kompromisa priekšlikumus dalībvalstu krasi pretējo viedokļu tuvināšanai. Tomēr Maltas prezidentūras laikā notikušās tehniskās diskusijas nebija pietiekošas, lai nodrošinātu dalībvalstu pozīciju tuvināšanos un saņemtu pietiekamu dalībvalstu atbalstu vispārējās vienošanās panākšanai un sarunu uzsākšanai ar Eiropas Parlamentu, kurš savu galīgo viedokli pieņems jūlija plenārsesijā[[5]](#footnote-5). Dalībvalstis uzsvērušas nepieciešamību turpināt tehniskās diskusijas, kā arī politisko diskusiju trūkumu.

Aktīvākās diskusijas attiecībā uz SPR projekta nosacījumiem līdz šim izvērsušās par ETS neaptverto darbību ikgadējo mērķu noteikšanas metodi – ikgadējo mērķu noteikšanā izmantotās trajektorijas sākuma punktu (tonnas siltumnīcefekta gāzu) un sākuma gadu, par saistīto 2021.gada mērķa pielāgojumu tām dalībvalstīm, kurām līdz 2020. gadam bija atļauts ETS neaptverto darbību palielinājums[[6]](#footnote-6), par SPR projektā iekļautajām elastībām – esošās elastības ar dalībvalstu atbilstības nodrošināšanai piešķirtajām vienībām, jaunā ES ETS emisijas kvotu izmantošanas un ZIZIMM vienību izmantošanas elastība, kā arī par jauno Maltas prezidentūras piedāvāto elastību. Joprojām DV viedokļi ir izteikti pretēji par vairākiem svarīgiem SPR projekta elementiem un piedāvātie kompromisa risinājumi nav bijuši pietiekami.

Savukārt ZIZIMM regulas projekta kontekstā plašākās diskusijas līdz šim ir izvērtušās par uzskaiti attiecībā uz apsaimniekotu meža zemi (8. pants) – apsaimniekotas meža zemes uzskaite, meža references līmeņa (turpmāk – FRL) noteikšana, atsauces periods un FRL pārvaldības process. Maltas prezidentūra ir piedāvājusi vairākus būtiskus labojumus saistībā ar 8. pantu -atsauces perioda saīsināšana, emisiju sliekšņa noteikšana, piesaistes no apsaimniekotas meža zemes apsaimniekošanas ierobežojuma piemērošanas nosacījumu maiņa, dalībvalstu lielāka iesaiste FRL pārvaldības procesā. Taču vairākas dalībvalstis norādīja, ka šobrīd nav skaidrs, kā šie nosacījumi tieši ietekmētu dalībvalstu mērķu sasniegšanu. Labojumi ir ļoti tehniski un ir nepieciešamas papildus skaidrojumi un diskusijas.

**Latvijas** **nostāja** izklāstīta pozīcijā Nr. 1 „*Par priekšlikumu Eiropas Parlamenta un Padomes regulai par saistošiem ikgadējiem siltumnīcefekta gāzu emisijas samazinājumiem, kas dalībvalstīm jāpanāk no 2021. līdz 2030. gadam nolūkā izveidot noturīgu Enerģētikas savienību un izpildīt Parīzes nolīgumā paredzētās saistības, un ar ko groza Eiropas Parlamenta un Padomes Regulu Nr. 525/2013 par mehānismu siltumnīcefekta gāzu emisiju pārraudzībai un ziņošanai un citas informācijas ziņošanai saistībā ar klimata pārmaiņām*” un pozīcijā Nr. 1 „*Par priekšlikumu par zemes izmantošanā, zemes izmantošanas maiņā un mežsaimniecībā radušos siltumnīcefekta gāzu emisiju un piesaistījumu iekļaušanu klimata un enerģētikas politikas satvarā laikposmam līdz 2030. gadam un ar ko groza Eiropas Parlamenta un Padomes Regulu Nr. 525/2013 par mehānismu siltumnīcefekta gāzu emisiju pārraudzībai un ziņošanai un citas informācijas ziņošanai saistībā ar klimata pārmaiņām*”, kas apstiprināta 2016. gada 11. oktobra Ministru kabineta sēdē.

Latvijas nostāja nav mainīta attiecībā uz būtiskākajiem un Latvijai svarīgākajiem SPR projekta nosacījumiem – ikgadējo mērķu noteikšanā izmantotās trajektorijas sākuma punktu un sākuma gadu, par saistīto 2021.gada mērķa pielāgojumu, par ZIZIMM vienību izmantošanas elastību. Latvija vēl vērtē Maltas prezidentūras piedāvāto kompromisa elementu – jauno drošības rezervi, tomēr sākotnēji Latvijai ir ļoti kritiska par šo elementu, jo tas nav adekvāts risinājums. Latvija aicina Igaunijas prezidentūru un Eiropas Komisiju rast un piedāvāt citus risinājumus dalībvalstu pausto bažu risināšanai, kas nodrošina Eiropadomes secinājumos noteikto nosacījumu – solidaritāte, taisnīgums un godīgums, ievērošanu.

Attiecībā uz būtiskākajiem un Latvijai svarīgākajiem ZIZIMM regulas projekta nosacījumiem - FRL noteikšanu, FRL atsauces periodu un pārvaldības procesu, Latvija joprojām uzskata, ka tiem ir jābūt caurskatāmiem, solidāriem, taisnīgiem un jāņem vērā dalībvalstu dažādie nacionālie apstākļi. Šobrīd Latvija vēl vērtē Maltas prezidentūras piedāvāto jauno elementu – emisiju slieksni. Sākotnēji Latvija ir pozitīva par centieniem ņemt vērā dalībvalstu paustās bažas, tomēr norāda, ka šobrīd piedāvājums ir ļoti neskaidrs un ir interpretējams dažādos veidos. Latvija aicina Igaunijas prezidentūru un Eiropas Komisiju turpināt darbu FRL noteikšanas un pārvaldības procesa izstrādes.

**3. Citi jautājumi:**

Šā gada 19. jūnija ES Vides ministru padomes sanāksmes darba kārtības sadaļā „Citi jautājumi” iekļauti šādi informatīvi jautājumi, ko Latvija pieņem zināšanai:

**1. Pašreizējie tiesību aktu priekšlikumi – Pasākumu kopums atkritumu nozarē** – *Prezidentūras* *sniegta informācija*

2015. gada 3. decembrī Eiropas Komisija nāca klajā ar pārskatītu Aprites ekonomikas priekšlikumu. Tas ietver paziņojumu „Noslēgt aprites loku – ES rīcības plāns pārejai uz aprites ekonomiku”, detalizētu rīcības plānu un direktīvu projektus katrai no ar atkritumu apsaimniekošanu saistītajām direktīvām.

Sākotnējais Komisijas priekšlikums ietvēra Latvijai pārlieku izaicinošus atkritumu, tai skaitā izlietotā iepakojuma, pārstrādes mērķus un atkritumu apglabāšanas poligonos samazinājumu. Padomes darba grupu diskusiju laikā tika panākta ambīciju līmeņa samazināšana, tuvinot dalībvalstu reālajām iespējām. Tomēr Parlaments savos priekšlikumos izteica vēl ambiciozākus priekšlikumus kā Komisijas sākotnējā redakcijā.

2017. gada 30. maijā tika uzsāktas neformālās sarunas starp Padomi, Eiropas Parlamentu un Eiropas Komisiju ar mērķi panākt vienošanos.

**Latvijas viedoklis.** Latvija kopumā atbalsta pašreizējo Padomes nostāju par visām atkritumu direktīvām. Arī turpmāk vēlētos maksimāli pieturēties pie šīs nostājas. Kompromisa vārdā attiecībā uz mērķiem Latvija varētu pieņemt augstākus mērķus ar nosacījumu, ka tiek pagarināts laiks to sasniegšanai.

**2. Projekts "Pilsētu pielāgošanas plānu izveide Polijas pilsētām, kurās ir vairāk nekā 100 000 iedzīvotāju" un pielāgošanās klimata pārmaiņām pilsētu teritorijās** – *Polijas delegācijas sniegta informācija*

Pieaugot gaisa vidējai temperatūrai, jo īpaši dienu skaitam, kad temperatūra pārsniedz +25°C, kā arī palielinoties nokrišņu daudzumam un intensitātei, īpaši cieš pilsētvide. Pilsētas kļūst izteiktas “siltuma salas”. Pilsētas arī izplešas, un arvien vairāk cilvēku par savu dzīves un darba vietu izvēlas tās. Prognozēts, ka līdz gadsimta vidum vairāk nekā divas trešdaļas planētas iedzīvotāju dzīvos tieši pilsētās. Latvijā šāda situācija ir jau šobrīd, jo 68 % iedzīvotāju mitinās pilsētās.

**Latvijas viedoklis.** Latvija pilnībā atbalsta Polijas iniciatīvu izstrādāt pielāgošanās klimata pārmaiņām plānus pilsētām ar iedzīvotāju skaitu lielāku nekā 100 tūkstoši, tādējādi palīdzot savlaicīgi novērst vai mazināt klimata pārmaiņu negatīvās ietekmes un riskus.

**Latvijas delegācija:**

Delegācijas vadītājs: Jānis Eglīts, Vides aizsardzības un reģionālās attīstības ministrijas parlamentārais sekretārs.

Delegācijas dalībnieki: Juris Štālmeistars, vēstnieks, Latvijas Republikas Pastāvīgā pārstāvja vietnieks Eiropas Savienībā;

Alda Ozola, Vides aizsardzības un reģionālās attīstības ministrijas valsts sekretāra vietniece;

Anita Drondina, Vides aizsardzības un reģionālās attīstības ministrijas nozares padomniece;

Linda Leja, Vides aizsardzības un reģionālās attīstības ministrijas nozares padomniece.

Vides aizsardzības un
reģionālās attīstības ministrs Kaspars Gerhards

Vides aizsardzības un reģionālās attīstības ministrijas
valsts sekretārs Rinalds Muciņš

1. <http://ec.europa.eu/environment/nature/legislation/fitness_check/action_plan/index_en.htm> [↑](#footnote-ref-1)
2. 1992. gada 21. maija Direktīva 92/43/EEK par dabisko dzīvotņu, savvaļas faunas un floras aizsardzību (Dzīvotņu direktīva), OV L 206, 22.7.1992., 7.  lpp., un 2009. gada 30. novembra Direktīva 2009/147/EK par savvaļas putnu aizsardzību (Putnu direktīva), OV L 20, 26.01.2010., 7. lpp. [↑](#footnote-ref-2)
3. Komisijas dienestu 2016. gada 16. decembra darba dokuments (SWD(2016)472) — ES dabas aizsardzības tiesību aktu (Putnu direktīvas un Dzīvotņu direktīvas) atbilstības pārbaude <http://ec.europa.eu/environment/nature/legislation/fitness_check/index_en.htm> [↑](#footnote-ref-3)
4. Komisijas paziņojums “Mūsu dzīvības garantija, mūsu dabas kapitāls — ES Bioloģiskās daudzveidības stratēģija līdz 2020. gadamˮ, (COM(2011)244). [↑](#footnote-ref-4)
5. Eiropas Parlamenta Vides, sabiedrības veselības un pārtikas nekaitīguma komitejā 2017. gada 30. maijā tika apstiprināts kompromisa priekšlikumu ziņojums par SPR regulas projektu (kurā ir iestrādāti arī līdzatbildīgo komiteju priekšlikumi), tomēr komiteja nesaņēma pietiekamu atbalstu mandāta saņemšanai sarunu uzsākšanai. Eiropas Parlamenta Vides, sabiedrības veselības un pārtikas nekaitīguma komitejas balsojums par ZIZIMM regulas projekta kompromisa priekšlikuma ziņojumu ir paredzēts 22. jūnijā [↑](#footnote-ref-5)
6. Eiropas Parlamenta un Padomes 2009. gada 23. aprīļa lēmums Nr. 406/2009/EK par dalībvalstu pasākumiem siltumnīcas efektu izraisošu gāzu emisiju samazināšanai, lai izpildītu Kopienas saistības siltumnīcas efektu izraisošu gāzu emisiju samazināšanas jomā līdz 2020. gadam [↑](#footnote-ref-6)